Des St. Salvator gweihte Kloster is zwischn 768 und 772 vo oam bairischn Adlign nomans Wolchanhard grindt worn. Vom 18. Mai 875 is a Urkund übaliefat, in da Kini Ludwig da Deitsche der vo iam eabautn Oidn Kapej z Rengschburg des Kloster Berg übagem hod. Midn Ungarneinfälln im 10. Joarhundad is de Abtei offenboa zgrund gonga; im Joar 1019 is Berg nua mea ois gwehnlicha Gutshof bezeigt worn.